དེ་ཡང་གནུབས་སངས་རྒྱས་ཡེ་ཤེས་རིན་པོ་ཆེའི་བསམ་གཏན་མིག་གི་སྒྲོན་མའི་རང་འགྲེལ་གྱི་ལེའུ་ཐ་མར་རྫོགས་པ་ཆེན་པོའི་གཞུང་རྒྱས་བཤད་གནང་སྐབས།དགའ་རབ་དང་།འཇམ་དཔལ་བཤེས་གཉེན་ལ་སོགས་པའི་བཞེད་པ་ཧ་ཅང་མང་པོ་བཀོད་ཡོད་པར་མ་ཟད།རྒྱ་གར་གྱི་སློབ་དཔོན་འཇམ་དཔལ་བཤེས་གཉེན་གྱི་བྱང་སེམས་རྡོ་ལ་གསེར་ཞུན་གྱི་ལུང་འདྲེན་ལུང་ཁུངས་དང་བཅས་པ་དངོས་སུ་དྲངས་ཡོད།འདི་ནི་ལོ་རྒྱུས་རིག་པའི་དཔྱད་ཐབས་ཀྱི་ངོས་ནས་ཀྱང་དམིགས་བསལ་གྱིས་རིན་ཐང་ཡོད་པའི་ཁུངས་སྐྱེལ་ཞིག་རེད།གང་ཡིན་ཟེར་ན།རྡོ་ལ་གསེར་ཞུན་ནི།གཞུང་རང་གི་མཇུག་ཏུ།འཇམ་དཔལ་བཤེས་གཉེན་གྱིས་རྫོགས་པ་ཆེན་པོའི་རྒྱུད་ལས་བཏུས་པ་རྫོགས་སོ་ཞེས་པའི་མཛད་བྱང་བཅས་ཡོད།ཁོང་ནི་དགའ་རབ་རྡོ་རྗེའི་དངོས་སློབ་ཡིན་པས་ཁོང་གི་གཞུང་དང་གཞུང་གང་ལས་བཏུས་པའི་ཁུངས་ཚང་མ་རྒྱ་གར་དང་ཨོ་རྒྱན་ཡུལ་སོགས་ཡིན་པ་ལས་བོད་ནས་ཡིན་ཚུལ་ཞིག་མེད་པ་ཁྱེད་ལྟ་བུས་མི་དགོངས་པ་ག་ལ་སྲིད།